...    তুমি যাবে ভাই--যাবে মোর সাথে আমাদের ছোট গাঁয়,    গাছের ছায়ায় লতায় পাতায় উদাসী বনের বায়;    মায়া মমতায় জড়াজড়ি করি    মোর গেহখানি রহিয়াছে ভরি,    মায়ের বুকেতে, বোনের আদরে, ভায়ের স্নেহের ছায়,    তুমি যাবে ভাই--যাবে মোর সাথে আমাদের ছোট গাঁয়।        ছোট গাঁওখানি--ছোট নদী চলে, তারি একপাশ দিয়া,    কালো জল তার মাজিয়াছে কেবা কাকের চক্ষু নিয়া।    ঘাটের কিনারে আছে বাঁধা তরী,    পারের খবর টানাটানি করি--    বিনাসূতি মালা গাঁথিছে নিতুই এপার ওপার দিয়া;    বাঁকা ফাঁদ পেতে টানিয়া আনিছে দুইটি তটের হিয়া।        তুমি যাবে ভাই--যাবে মোর সাথে ছোট সে কাজল গাঁয়,    গলাগলি ধরি কলাবন যেন ঘিরিয়া রয়েছে তায়।    সরু পথখানি সূতায়  বাঁধিয়া    দূর পথিকেরে আনিছে টানিয়া,    বনের হাওয়ায়, গাছের ছায়ায়, ধরিয়া রাখিবে তায়;    বুকখানি তার ভরে দেবে বুঝি মায়া আর মমতায়।        তুমি যাবে ভাই, যাবে মোর সাথে--নরম ঘাসের পাতে,    চুম্বন রাখি অধরখানিরে মেজে লয়ে নিরালাতে।    তেলাকুচ-লতা গলায় পরিয়া    মেঠো ফুলে নিও আঁচল ভরিয়া,    হেথায় সেথায় ভাব কোরো তুমি বুনো পাখিদের সাথে,    তোমার গায়ের রঙখানি তুমি দেখিবে তাদের  পাতে।        তুমি যদি যাও আমাদের গাঁয়ে, তোমারে সঙ্গে করি,    নদীর ওপারে চলে যাই তবে লইয়া ঘাটের তরী।    মাঠের যত না রাখাল ডাকিয়া    তব সনে দেই মিতালি করিয়া,    ঢেলা কুড়াইয়া গড়ি ইমারত সারা দিনমান ধরি,    সত্যিকারের নগর ভুলিয়া নকল নগর গড়ি।        তুমি যদি যাও--দেখিবে সেখানে মটর-লতার সনে,    সীম-আর-সীম--হাত বাড়ালেই মুঠি ভরে সেইখনে।    তুমি যদি যাও সে-সব কুড়ায়ে,    নাড়ার আগুনে পোড়ায়ে পোড়ায়ে,    খাব আর যত গেঁয়ো চাষিদের ডাকিয়া নিমন্ত্রণে,    হাসিয়া হাসিয়া মুঠি মুঠি তাহা বিলাইব জনে জনে।        তুমি যদি যাও--শামুক কুড়ায়ে, খুব-খুব বড় করে,    এমন একটি গাঁথিব মালা যা দেখোনি কাহারো করে;    কারেও দেব না, তুমি যদি চাও    মনের খুশিতে দিয়ে দেব তাও,    গলায় পরিবে ঝুমঝুম রবে পথেরে মুখর করে,    হাসিব খেলিব গাহিব নাচিব সারাটি গেরাম ভরে।        খুব ভোর করে উঠিতে হইবে, সুয্যি উঠারও আগে,    কারেও কবি না দেখিস্ পায়ের শব্দে কেহ না জাগে।    রেল সড়কের ছোট খাদ ভরে    ডানকিনে মাছ কিলবিল্ করে;    কাদার বাঁধাল গাঁথি মাঝামাঝি জল সেঁচে আগেভাগে,    সব মাছগুলো কুড়ায়ে আনিব কাহারো জানার আগে।        ভর দুপুরেতে একরাশ কাদা আর একরাশ মাছ,    কাপড়ে জড়ায়ে ফিরিয়া আসিব আপন বাড়ির কাছ;    ওরে মুখ-পোড়া ওরে রে বাঁদর।    গালি-ভরা মার অমনি আদর,    কতদিন আমি শুনি নারে ভাই, আমার মায়ের পাছ;    যাবি তুই ভাই, আমাদের গাঁয়ে যেথা ঘন কালো গাছ।        যাবি তুই ভাই, যাবি মোর সাথে আমাদের ছোট গাঁয়,    ঘন কালো বন-মায়া মমতায় বেঁধেছে বনের বায়।    গাছের ছায়ায় বনের লতায়    মোর শিশুকাল, লুকায়েছে হায় !    আজিকে সে-সব সরায়ে সরায়ে খুঁজিয়া লইব তায়,    যাবি তুই ভাই, যাবি মোর সাথে আমাদের ছোট গাঁয়।    ...